發松門寄介甫
作者：曾鞏
朝代：宋

paragraphs: 南風夜發吹孤舟，起視北極星辰稠。
曉開征帆破長浪，挾以兩櫓當中流。
松門東面見廬阜，其上少日烟氣浮。
舟人指我極四望，黑處無底蛟龍湫。
櫧溪左蠡信浩蕩，兩涘若粒分岡丘。
落星囷囷孰可狀，清漢夜獨垂牽牛。
故人曾期此同載，捨櫂直抵雲山遊。
念今五載負斯語，心獨動蕩風中斿。
况聞肥遯須山在，早時事力胡能謀。
所嗟親老食未足，安得一畝操鋤耰。
此言此笑吾此取，非子世孰吾相投。
今諧與子脫然去，亦有文字歌唐周。